钦定古今图书集成/理学汇编/经籍典/第186卷 > 丘光庭兼明书 > 《两观》
## 钦定古今图书集成/理学汇编/经籍典/第186卷 > 丘光庭兼明书 > 《两观》

定二年，雉门及两观灾。冬十月，新作雉门及两观。赵
子曰：“‘复作两观，讥仍旧也’。其意言诸侯无两观，有者，
僭天子也。今因天灾，宜废之。”明曰：“按《左氏》及《毛诗》《礼
记》，天子有灵台，诸侯有观台。灵台者，别地为之；观台
者，因门为之。凡台望云物，知灾祥，水旱，逆为之备，不
可无也。《左传》曰：‘公既视朔，遂登观台以望而书，礼也’。”
《礼运》曰：“天子诸侯台门，大夫不台门，此以祟为贵也。”

曰：“若后者复作是也，又何讥乎？”又曰：“非讥，何以书也？”
答曰：“《春秋》之义，有褒而书者，有贬而书者，有讥而书
者，有非褒贬讥而书者，有国之大事”，法合书者，即此
“新作雉门”及“两观”，及僖二十年“新作南门”之类也。于
法自当书，非由讥也。且两观与雉门同文，岂雉门亦
不当作邪？据此诸文，则《赵子》言非也。